محمد عزیز

محمد عزیز (2 جولائی 1958ء - 27 نومبر 2018ء) بھارت کے ایک پس پردہ گلوکار تھے جنہوں نے بالی وڈ، بنگالی اور اوڑیہ فلمی صنعتوں میں گلوکاری کی۔

ابتدائی زندگی 
ان کا اصل نام سید عزیز النبی اور مختصر نام مُنا تھا۔ وہ اشوک نگر، مغربی بنگال، بھارت میں پیدا ہوئے۔ موسیقی سے والہانہ لگاؤ اور گلوکار محمد رفیع سے عقیدت کی وجہ سے انہوں نے بچپن سے ہی گانا شروع کر دیا تھا۔

فنی زندگی 
عزیز، ایک بنگالی زبان کی فلم “جیوتی“ میں گلوکاری کر کے فلمی گلوکاری کی زندگی میں داخل ہوئے۔ وہ 1984ء میں ایک پروڈیوسر کے رشتہ دار کی وساطت سے ممبئی آ گئے۔ ان کی پہلی ہندی فلم “امبر“ تھی جو 1984ء میں پردہ سیمیں پر آئی تھی۔

عزیز نے ایک گلوکار کی حیثیت سے اپنی فنی زندگی کا آغاز کلکتہ کے ایک ریستوران “ غالب “ سے کیا تھا۔ اس دوران میوزک ڈائریکٹر انو ملک نے انہیں بالی ووڈ اداکار امیتابھ بچن کی فلم مرد میں ایک نغمہ ’مرد تانگے والا‘ گانے کا موقع دیا۔ اس فلم کے ہیرو بالی وڈ کے اداکار امیتابھ بچن اور ہیروئن امریتا سنگھ تھیں۔ 1985ء میں ’مرد تانگے والا‘ نے اُنہیں شہرت کی بلندیوں پر پہنچایا۔ اس کے بعد محمد ایک مقبول گلوکار کی فہرست میں آگئے اور کئی معروف میوزک ڈائریکٹر مثلاً کلیان جی آنند جی، لکشمی کانت پیارے لال، راہول دیو برمن، نوشاد، او پی نیر، بپی لہری، راجیش روشن، رام لکشمن، رویندر جین، اُوشا کھنہ، آنند ملند، ندیم شرون، جتن للت، انو ملک، دامودر راؤ، آنند راج آنند اور آدیش شری واستود جیسے موسیقاروں کے ترتیب دیے ہوئے گیت گائے۔ 80 کی دہائی میں محمد عزیز کی آواز میں گائے فلمی گیت سپر اسٹار امیتابھ بچن، متھن چکرورتی اور پھر گووندا پر فلمائے گئے۔

محمد عزیز نے ’مائی نیم از لکھن‘، ’تیری بے وفائی کا شکوہ کروں تو‘، ’لال دوپٹہ ململ کا‘، ’پت جھڑ ساون بسنت بہار‘، ’پیار ہمارا امر رہے گا‘ سمیت درجنوں مقبول ترین گیت گائے۔محمد عزیز کا نغمہ ’’آپ کے آجانے سے ‘‘ فلموں کے چاہنے والوں میں خوب مقبول ہوا ۔

انہوں نے مرد کے علاوہ بنجارن، آدمی کھلونا ہے، لو 86، پاپی دیوتا، ظلم کو جلا دوں گا، پتھر کے انسان، بیوی ہو تو ایسی، برسات کی رات جیسی کئی فلموں میں گانے گائے۔ محمد عزیز نے ہندی فلموں کے علاوہ بنگالی، اڑیااور دیگر علاقائی زبان کی فلموں میں بھی بطور پلے بیک گانے گائے۔ وہ محمد رفیع کے بہت بڑے پرستار تھے۔

گلوکار محمد عزیز ہندی فلمی صنعت میں فلموں کے لیے 1980ء اور 1990ء کے عشروں میں بہترین نغمے پیش کیے۔

وفات 
27 نومبر 2018ء گلوکار محمد عزیز کا ایک ناناوتی اسپتال، ممبئی میں دل کا دورہ پڑنے کی وجہ سے 64 سال کی عمر میں انتقال ہو گیا۔

حوالہ جات 

بالی وڈ پس پردہ گلوکار
بھارتی مرد فلمی گلوکار
بھارتی مسلم شخصیات
کلکتہ کی موسیقار شخصیات
ممبئی سے موسیقار